*****

ΓΝΩΜΗ ΤΗΣ ΕΠΙΤΡΟΠΗΣ

της 26ης Φεβρουαρίου 1987

σχετικά με τον πυρηνικό σταθμό του Heysham 2 (Ηνωμένου Βασιλείου)

(Το κείμενο στην αγγλική γλώσσα είναι το μόνο αυθεντικό)

(87/170/Ευρατόμ)

Η κυβέρνηση του Ηνωμένου Βασιλείου, με επιστολή της που παραλήφθηκε στις 12 Φεβρουαρίου 1986, διαβίβασε στην Επιτροπή, σύμφωνα με το άρθρο 37 της συνθήκης Ευρατόμ, τα γενικά δεδομένα σχετικά με το σχέδιο απόρριψης των ραδιενεργών καταλοίπων του ηλεκτροπαραγωγού πυρηνικού σταθμού του Heysham 2.

Στις 5 Ιουνίου 1986, στις Βρυξέλλες, και στα πλαίσια συνεδρίασης της ομάδας εμπειρογνωμόνων που έχει συσταθεί σύμφωνα με τη συνθήκη, οι αντιπρόσωποι της κυβέρνησης του Ηνωμένου Βασιλείου έδωσαν πρόσθετα στοιχεία και λεπτομέρειες.

Με βάση τα παραπάνω στοιχεία και αφού έλαβε υπόψη της τη γνωμοδότηση της ομάδας εμπειρογνωμόνων, η Επιτροπή διατυπώνει την ακόλουθη γνώμη:

1. Η απόσταση μεταξύ του πυρηνικού σταθμού και της πλησιέστερης περιοχής άλλου κράτους μέλους (στην προκειμένη περίπτωση της Ιρλανδίας) ανέρχεται σε 210 χιλιόμετρα.

2. Παρά το γεγονός ότι τα επιτρεπόμενα για το Heysham 2 όρια σε ό,τι αφορά τα αέρια και υγρά απόβλητα, που παράγει το εργοστάσιο κατά την κανονική του λειτουργία, δεν έχουν ακόμη οριστεί (υπάρχουν μόνο σχετικές προγνώσεις για την «καλύτερη εκτίμηση» και τη «χειρότερη περίπτωση»), ωστόσο έχει δηλωθεί ότι τα όρια που θα επιτραπούν δεν θα υπερβαίνουν σε καμία περίπτωση τις προβλεπόμενες για τη «χειρότερη περίπτωση» τιμές. Ωστόσο, ακόμη και αν οι εν λόγω τιμές σημειώθηκαν όχι μόνο στο Heysham 2 αλλά και στο Heysham 1, το ύψος των απορρίψεων δεν θα είναι σε θέση να προκαλέσει αξιόλογη από υγειονομική άποψη έκθεση του πληθυσμού άλλου κράτους μέλους.

Ωστόσο, πρέπει να αναγνωρισθεί ότι οι απορρίψεις στην ιρλανδική θάλασσα δεν προέρχονται μόνο από το εργοστάσιο του Heysham. Πράγματι, υπάρχουν και άλλες εγκαταστάσεις, κυρίως δε το εργοστάσιο επανεπεξεργασίας του Sellafield, τα απόβλητα των οποίων καταλήγουν στη θάλασσα αυτή. Επομένως, κατά τον υπολογισμό των δόσεων και τη θέσπιση διατάξεων για τον έλεγχο του περιβάλλοντος πρέπει να ληφθούν υπόψη και οι εγκαταστάσεις αυτές.

Η Επιτροπή σημειώνει επίσης τη γνώμη των εμπειρογνωμόνων σύμφωνα με την οποία τα προγραμματιζόμενα ανώτατα επιτρεπόμενα όρια για τα υγρά απόβλητα είναι δυσανάλογα υψηλά. Συνιστά, λοιπόν, τη θέσπιση των χαμηλότερων λογικά δυνατών ορίων, οπωσδήποτε δε ορίων αισθητά κατώτερων από τις τιμές που προβλέπονται για τη χειρότερη περίπτωση.

3. Δεν προβλέπεται η απόρριψη στερεών ραδιενεργών καταλοίπων στην περιοχή του εργοστασίου. Πράγματι, τα καύσιμα, μετά τη χρησιμοποίησή τους θα μεταφέρονται στο Sellafield, για επανεπεξεργασία, αφού προηγουμένως αποθηκευθούν προσωρινά στον πυρηνικό σταθμό.

4. Σε περίπτωση απρόβλεπτων απορρίψεων ραδιενεργών ουσιών, που ενδέχεται να εμφανιστούν σε περιπτώσεις ατυχημάτων του τύπου που αναφέρεται στα γενικά δεδομένα, οι δόσεις στις οποίες θα εκτεθεί ο πληθυσμός άλλων κρατών μελών από εξωτερική ακτινοβόληση και εισπνοή δεν θα είναι σημαντικές από υγειονομική άποψη. Στην Ιρλανδία όμως, η μόλυνση του εδάφους ενδέχεται να είναι τόση ώστε να επιβάλει τη θέσπιση προσωρινής απαγόρευσης ή περιορισμών στην κατανάλωση ορισμένων τροφίμων προερχομένων από τη μολυσμένη περιοχή.

Συμπερασματικά, η Επιτροπή έχει τη γνώμη ότι η υλοποίηση του σχεδίου απόρριψης των ραδιενεργών καταλοίπων του ηλεκτροπαραγωγού πυρηνικού σταθμού του Heysham 2 δεν πρόκειται - σε συνθήκες ομαλής λειτουργίας - να προκαλέσει αξιόλογη από υγειονομική άποψη μόλυνση των υδάτων, του εδάφους ή του εναέριου χώρου άλλου κράτους μέλους. Ωστόσο, όπως σημειώνεται στο σημείο 2, η Επιτροπή, συνιστά να καθοριστούν τα όρια των υγρών αποβλήτων σε επίπεδα που να λαμβάνεται υπόψη η αρχή των « χαμηλοτέρων λογικά δυνατών ορίων» και οπωσδήποτε ορίων αισθητά κατωτέρων από τις τιμές που προβλέπονται για τη «χειρότερη περίπτωση». Επιπλέον, το γεγονός ότι και άλλες εγκαταστάσεις, κυρίως δε το εργοστάσιο επενεπεξεργασίας του Sellafield, χύνουν τα απόβλητά τους στην ιρλανδική θάλασσα επιβάλλει όπως, κατά τον υπολογισμό των δόσεων και τη θέσπιση διατάξεων για τον έλεγχο του περιβάλλοντος, λαμβάνονται υπόψη και οι εγκαταστάσεις αυτές. Εξάλλου, απρόβλεπτες απορρίψεις οφειλόμενες σε ατυχήματα του είδους και του μεγέθους που περιγράφονται στα γενικά δεδομένα, θα μπορούσαν να προκαλέσουν μόλυνση που θα απαιτούσε την επιβολή προσωρινής απαγόρευσης ή περιορισμών στην κατανάλωση ορισμένων τροφίμων, ώστε να εξασφαλισθεί, σε κάθε περίπτωση, ότι η έκθεση του πληθυσμού δεν θα είναι σημαντική από υγειονομική άποψη. Η Επιτροπή συνιστά λοιπόν στις κυβερνήσεις του Ηνωμένου Βασιλείου και της Ιρλανδίας να συνεχίσουν επειγόντως τις διαπραγματεύσεις τους αναφορικά με τις ρυθίσεις που θα εφαρμόζονται σε περίπτωση ατυχήματος σε πυρηνική εγκατάσταση, έως ότου καταλήξουν σε συμφωνία.

Η παρούσα γνώμη απευθύνεται στο Ηνωμένο Βασίλειο.

Βρυξέλλες, 26 Φεβρουαρίου 1987.

Για την Επιτροπή

Stanley CLINTON DAVIS

Μέλος της Επιτροπής